《寓建宁玉清观次杨恒叔太仆韵三首 其二》
明代·郑岳

窗悬石溜径浮沙，洞里神仙别有家。玄圃开云深种玉，丹崖向日更移花。

天垂碧野千峰绕，路隔红尘一水赊。昨夜殷雷送山雨，半溪新涨浸红霞。

作者简介：福建莆田人，字汝华。弘治六年进士。授户部主事。累迁江西左布政使。宁王朱宸濠夺大量民田，民立寨自保，宸濠欲加兵，岳持不可。后为李梦阳所讦，夺官为民。世宗即位，起抚江西。旋召为大理卿，陈刑狱失平八事，迁兵部左侍郎。后乞休归。有《莆阳文献》、《山斋集》。